**TEKS UCAPAN**

**YANG BERHORMAT PEHIN ORANG KAYA SERI KERNA DATO SERI SETIA HAJI AWANG ABU BAKAR BIN HAJI APONG**

**MENTERI PENDIDIKAN**

**MAJLIS PELANCARAN BUKU ANTOLOGI SAJAK PATRIOTIK JAWI DAN PENYAMPAIAN SIJIL BENGKEL SENI KHAT NASAKH**

**SONGKET BALLROOM, TINGKAT 4, HOTEL ANTARABANGSA RIZQUN, GADONG**

**ISNIN**

**22 REJAB 1436 / 11 MEI 2015**

**2.15 PETANG**

******

**Assalamualaikum warahmatullahi wabarakaatuh**

**Alhamdulillahi rabbil alamiin wassalatu wassalamu ala sayyidina muhammadin wa’ala aalihi wasahbihi ajma’iin.**

*Yang Mulia Awang Haji Abd Rahman Bin Haji Nawi, Pengarah Perkembangan Kurikulum dan Dr. Awang Haji Muhammad Hadi bin Muhammad Melayong, Pegawai Tugas-tugas Khas Kanan / Setiausaha & Ketua Urus Setia Majlis Tertinggi Melayu Islam Beraja selaku Pengerusi-pengerusi Bersama Majlis.*

*Yang Mulia Dato Seri Setia Haji Awang Yusoff bin Haji Awang Ismail, Timbalan Menteri Pendidikan*

*Yang Mulia Setiausaha-setiausaha Tetap, Timbalan-timbalan Setiausaha Tetap, Ketua Pengarah Pendidikan,*

*Pengarah-Pengarah Kementerian Pendidikan, para pelajar, para peserta Bengkel dan hadirin hadirat yang dihormati sekalian.*

1. Alhamdulillah, syukur kehadrat Allah Subhanahu wa Ta’ala kerana dengan izinNya juga kita dapat sama-sama hadir di Majlis Pelancaran Buku Antologi Sajak Patriotik Jawi dan Penyampaian Sijil Seni Khat Nasakh bagi Sekolah-sekolah Rendah dan Menengah Kerajaan dan Swasta Senegara pada petang ini.
2. Saya terlebih dahulu mengucapkan setinggi-tinggi tahniah kepada para pelajar yang telah berjaya menghasilkan sajak-sajak yang terkandung dalam buku antologi ini. Kejayaan ini sungguh besar maknanya kepada kita semua kerana para pelajar dari peringkat rendah dan menengah telah menyumbangkan karya mereka untuk memperkaya khazanah sajak dan ilmu di Negara ini.
3. Tahniah juga saya ucapkan kepada para peserta bengkel Kaligrafi Jawi yang akan menerima sijil-sijil mereka pada hari ini. Kemahiran ini diharap dapat memberi manfaat yang besar dalam meningkatkan keupayaan diri selaku seorang tenaga pengajar di samping mendalami lagi kemahiran ilmu khat Jawi.
4. Penghargaan yang tinggi juga saya berikan kepada pihak penganjur dan ahli jawatankuasa di atas inisiatif dalam mengungkayahkan penerbitan buku Antologi Sajak Patriot Muda Hubbul Watan dan menganjurkan Bengkel Kaligrafi Jawi bagi Guru-guru Bahasa Melayu Senegara, yang bagi saya adalah sangat bertepatan dalam usaha kita mengukuhkan penggunaan tulisan Jawi di negara ini.

***Hadirin dan hadirat sekalian***

1. Apabila agama Islam bertapak di Nusantara kira-kira 700 tahun dahulu, landskap rantau ini telah mulai mengalami perubahan besar dalam sistem kehidupan masyarakat Melayu. Perubahan itu merangkumi perubahan sistem penulisan. Masyarakat Melayu telah mula menggunakan skrip baru yang dinamakan tulisan Jawi. Aksara Jawi yang diambil dan disesuaikan dari aksara Arab itu telah memainkan peranan sangat besar dalam kehidupan orang Melayu kerana tulisan itulah digunakan dalam urusan harian, persuratan rasmi dan media untuk mempelajari dan menyebarkan agama Islam khasnya dalam mempelajari Al-Quraan. Tulisan Jawi telah menjadi sebahagian dari tamadun bangsa Melayu. Batu Tarsilah yang terdapat di negara kita seawal 440 Hijrah/1048 Masihi dan surat-surat perjanjian awal negara kita dengan pihak asing adalah bukti sejarah yang menunjukkan kewujudan tulisan Jawi. Walau bagaimanapun, di rantau ini fungsi tulisan Jawi itu semakin pudar dengan kehadiran tulisan Rumi (Latin) yang telah mengambil alih sebahagian besar fungsi tulisan Jawi itu.
2. Namun kedudukan tulisan Jawi di Negara Brunei Darussalam tetap kukuh dan tetap berada di kedudukan yang tinggi sehingga hari ini. Malah dokumen Permashhuran Kemerdekaan Negara Brunei Darussalam dimaktubkan dalam versi bahasa Melayu dalam dua bentuk tulisan, iaitu tulisan Jawi dan tulisan Rumi. Tulisan Jawi sama sekali tidak pernah terpinggir dalam Sistem Pendidikan Negara hingga ke hari ini. Peranan tulisan Jawi sebagai medium dalam pendidikan agama Islam pula telah memperkukuh lagi kedudukan tulisan Jawi. Dalam pentadbiran pula kedudukan tulisan Jawi terus diperkukuhkan dengan menjadikannya sebahagian dari peraturan seperti terkandung dalam Surat Keliling Jabatan Perdana Menteri berbilangan 21/1988, yang menggariskan peraturan penggunaan tulisan Jawi dalam urusan Kerajaan dan swasta atau perniagaan.

Menyedari akan pentingnya kemahiran tulisan Jawi sebagai asas dalam membantu pembelajaran Al-Quraan dan kehidupan seorang Islam di Negara ini, asas pengetahuan tulisan Jawi telah diperkenalkan dalam Kurikulum Bahasa Melayu dan Ugama Sekolah Rendah dengan harapan pelajar-pelajar Tahun 2 dalam Pendidikan Umum yang akan memasuki Sekolah Ugama sudah mempunyai kemahiran Jawi bagi mempermudah mengikuti pembelajaran Al-Quraan. Walau bagaimanapun, dengan ruang waktu yang terhad, di sekolah, para ibu bapa dan penjaga perlulah membantu pelajar-pelajar meningkatkan kemahiran ini di luar waktu persekolahan.

1. Oleh sebab itu, langkah pihak penganjur menjayakan kedua-dua usaha yang kita raikan ini merupakan tanda dan bukti sokongan yang padu kita dalam usaha memperkasa dan memartabatkan tulisan Jawi peringkat nasional.

***Hadirin dan hadirat yang dihormati sekalian,***

1. Pada tahun lalu semasa merasmikan Persidangan Serantau Tulisan jawi dan Arab anjuran Fakulti bahasa Arab dan Tamadun Islam, anjuran Universiti Islam Sultan Sharif Ali (UNISSA), saya telah menyebut tentang evolusi perkembangan teknologi maklumat dan komunikasi adalah salah satunya yang membawa cabaran hebat yang memerlukan untuk kita secara bijak mengambil langkah-langkah strategik dalam menanganinya dan menjadikannya sebagai peluang untuk melonjakkan lagi penggunaan dan penguasaan tulisan Jawi. Apa yang ingin saya sampaikan adalah kita boleh mengubah cabaran hebat ICT itu kepada peluang yang berharga untuk memartabatkan tulisan Jawi.
2. Di antaranya ialah meneroka keupayaan pusat-pusat pengajian tinggi melalui Penyelidikan dan Perkembangan (R&D) mereka untuk mencipta *“software”* atau applikasi yang mesra pengguna untuk memudahkan pembelajaran, pengajaran, serta penggunaan tulisan Jawi, yang boleh menarik minat terhadap penggunaannya dan dapat meluaskan penggunaan tulisan Jawi dalam urusan harian. Ciptaan applikasi berbentuk permainan yang menarik umpamanya akan dapat menimbulkan minat kanak-kanak untuk memahami dan menguasai tulisan Jawi juga perlu difikirkan dan diteroka secara serius. Saya yakin kita mempunyai para sarjana dan pencipta atau pihak-pihak tertentu yang secara serius menunduki perkara ini dan akan mampu mengangkat tulisan Jawi itu kembali menjadi satu medium yang digemari oleh segenap lapisan masyarakat.
3. Seterusnya, saya berharap untuk melihat lebih banyak lagi kajian-kajian mendalam dan bahan-bahan penulisan di peringkat tinggi yang mengkhusus dalam penyelidikan tentang tulisan Jawi, termasuk mengenai sejarah, fungsi, kaedah penulisan dan langkah-langkah pengukuhan dan pengembangannya. Ini sangat penting agar tulisan Jawi akan tetap relevan sebagai tulisan yang benar-benar berfungsi dalam dunia keilmuan dan tamadun bangsa Melayu di negara ini. Kita tidak mahu tulisan Jawi itu akan hanya dikenali sebagai khazanah yang menjadi kemegahan kita tanpa nilai intelektual. Adalah menjadi satu ironi bahawa beberapa orang cendekiawan penutur bukan Melayu kontemporari seperti Profesor Kang Kyoung Seok dari Korea, Dato Annabel Gallop dari United Kingdom, yang mengabdikan masa mereka untuk menjadi pakar dalam tulisan Jawi dan Naskhah Manuskip Melayu.
4. Kebawah Duli Yang Maha Mulia Paduka Seri Baginda Sultan dan Yang Di-Pertuan Negara Brunei Darussalam juga telah sering menyentuh dalam titah baginda tentang peri mustahaknya rakyat dan penduduk di negara ini menguasai tulisan Jawi. Baginda mengingatkan supaya usaha ke arah mendaulatkan bahasa Melayu sebagai bahasa rasmi negara tidak akan diabaikan dan adalah menjadi tanggungjawab seluruh rakyat dan penduduk di negara ini mengamalkan bahasa Melayu terutama dalam urusan-urusan rasmi menurut peraturan yang ditetapkan, termasuklah juga meningkatkan penggunaan tulisan Jawi. Melalui keprihatinan Baginda itu, kita yakin yang tulisan Jawi akan mendapat tempat yang tinggi dalam kehidupan bangsa Melayu.
5. Alhamdulillah, penerbitan buku Antologi Sajak Patriot Muda Hubbul Watan yang dilancarkan pada petang ini merupakan salah satu usaha dalam menimbulkan kesedaran di kalangan masyarakat Melayu, khususnya generasi muda dan pelajar pada masa ini tentang peri pentingnya tulisan Jawi, di samping akan mencetus dan menyuburkan semangat patriotik di kalangan generasi muda kita. Saya dimaklumkan oleh pihak penganjur bahawa dalam buku antologi tersebut memuatkan 30 buah sajak hasil karya pelajar-pelajar dengan menggunakan tulisan Jawi, di samping tulisan Rumi sebagai alat penyampaiannya. Buku antologi yang merangkumi tiga elemen ini mempunyai nilai yang sangat tinggi dalam mengukuhkan kedaulatan dan peradaban bangsa dan negara, khususnya tulisan Jawi, bahasa Melayu dan seni sastera. Penglibatan pelajar-pelajar dalam penulisan tersebut juga adalah amat membanggakan, lebih-lebih lagi ada di antara mereka bukan dari kalangan pelajar Melayu Islam. Moga usaha ini akan ada kesinambungannya dan akan digunakan dengan optimum dalam perisian kurikulum dan kokurikulum Sistem Pendidikan kita.
6. Penglibatan para guru peringkat rendah dan menengah sekolah-sekolah Kerajaan dan swasta seluruh negara untuk mempelajari dan mendalami tulisan kaligrafi Jawi ini pula adalah inisiatif yang bertepatan kerana para guru adalah fasilitator dan agen yang paling ampuh dan berkesan dalam penyebaran dalam semua cabang ilmu pengetahuan. Saya harap guru-guru yang telah mengikuti bengkel tersebut agar menyebarkan ilmu dan kemahiran yang telah diperolehi kepada pelajar-pelajar dan rakan-rakan di sekolah masing-masing, seperti yang diamanahkan mengikut kaedah yang betul dan tepat agar objektif bengkel dapat dicapai.
7. Kesimpulannya, apa juga usaha murni sama ada melalui penulisan sajak dan bengkel setentunya akan dapat memartabatkan tulisan Jawi sesuai dengan kata pepatah “benih yang baik dibuang ke laut menjadi pulau, dilontar ke darat menjadi bukit“ dan saya percaya manfaatnya amat besar bukan sahaja dalam dunia pendidikan tetapi juga untuk kegemilangan bangsa dan negara kita Brunei Darussalam. Oleh sebab itu, usaha murni seumpama ini hendaklah diteruskan dan diperkembangkan lagi agar lebih berkesan dalam usaha kita mengangkat tulisan Jawi sebagai tulisan ilmu dan wacana pemikiran dan kesusasteraan Melayu.

***Hadirin dan hadirat yang dihormati sekalian,***

1. Akhirnya, sekali lagi saya mengucapkan tahniah kepada pelajar-pelajar yang sajaknya termuat dalam Antologi Sajak Hubbul Watan dan juga kepada guru-guru yang akan menerima sijil pada petang ini dan setinggi-tinggi penghargaan kepada pihak penganjur majlis atas usaha bermanfaat ini. Semoga usaha-usaha yang telah dan akan dijalankan diberkati oleh Allah Subhanahu wa Ta’ala jua.

**Sekian, Wabillahi Taufiq Walhidayah, Wassalamu’alaikum Warahmatullahi Wabarakatuh.**